杨基
北山梨花（有序）
北山梨花千树栽，年年清明花正开。
薛君好事两邀我，骑马看花携酒来。
看花出郭我所爱，况是梨花最多态。
我牵尘俗不得赴，花本无情花亦怪。
君今折花马上归，索我细咏梨花诗。
冰肌玉骨未受饰，敢以粉墨图西施。
东坡先生心似铁，惆怅东阑一枝雪。
重门晚掩沉沉雨，疏帘夜卷溶溶月。
月宜浅淡雨宜浓，淡非浪白浓非红。
闺房秀丽林下趣，富贵标格神仙风。
一枝寂寞开逾遍，朵朵玲珑看应眩。
皓腕轻笼素练衣，娥眉淡扫春风面。
自须玉堂承露华，何事种向山人家。
不愁占断天下白，正恐压尽人间花。
江梅正好怜清楚，桃杏纷纷何足数。
只有银灯照海棠，海棠亦是娇儿女。